
Най-лесният начин да 
задвижим вярата си
 
 
Библията казва в Галатяни 5:6, че вярата работи чрез любов. Като чуем това, много пъти ние си мислим, че ние трябва да имаме любов, че ние трябва да имаме състрадание, че ние трябва да се задвижим в любовта, за да може да подейства вярата ни. Всичко това е вярно, но Библията също така казва, че ние не сме изобщо способни да активираме любов, понеже Бог пръв е освободил любов към нас (1 Йоан 4:19 „Ние обичаме Него, защото първо Той възлюби нас“). Така че, нека да се върнем към първата стъпка: Божията любов към нас.
 
Толкова много християни не са сигурни дали Бог ги обича, особено във време на трудност. Особено когато те дават и дават и дават, а като че ли не получават. Така, хиляди християни се износват, измарят, обезнадеждават, отчайват, остават без сила и дори отпадат. 
 
Нека да инвестираме в себе си. Нека да търсим Бога лично за себе си. Нека да даваме от преливането си, а не от липсата си. 
 
Естествено, когато има нужда, ще даваме и от липсата си, но идеята е да инвестираме в себе си и да изпълним себе си до такава степен, че да служим от преливане. По този начин никога няма да се изморим.
 
Най-лесният начин за който се сещам е да размишляваме, да се наслаждаваме и да преживяваме Божията любов ежедневно.  
 
Второзаконие 7:7-8 Господ не ви обикна, нито ви избра затова, че сте по-многобройни от останалите племена; защото вие сте най-малобройни от всички племена, но понеже Господ ви обикна. 
 
С други думи: Бог ви обича понеже ви обича, или: Бог ви обича защото така. Приемете го. Наслаждавайте Му се. Благодарете Му.
 
Бог се яви на пророк Еремия в 31:3 и му каза: „Наистина те възлюбих с вечна любов.“ С други думи: „Сериозно, Еремия, обичам те. Това е положението.“
 
Всички знаете златния стих в Библията. Йоан 3:16 казва: 
 
Защото Бог толкова обикна света, че даде Своя Единороден Син, за да не погине нито един, който вярва в Него, но да има вечен живот.
 
Бог обикна света, а какво остава за онези, които са Негови. Бог ви обича, бъдете 100% уверени. Ама много ви обича!
 
Не само Бог Отец ви обича. Исус каза в Йоан 15:9 „Както Отец обикна Мене, така и Аз обикнах вас; пребъдвайте в Моята любов“. Пребъдвайте. Стойте. Бъдете уверени. Не се съмнявайте. Не излизайте от Неговата любов.
 
Не само това, но колко ни обича Отец? Малко? Средно? Много? Не – повече. В Йоан 17:23 Исус се моли на Отец и казва: „Аз да бъда в тях и Ти да бъдеш в Мене, Татко, за да бъдат съвършени в единство; за да познае светът, че Ти си Ме пратил и Си обикнал тях, колкото Си обикнал Мен.“ Уау! Отец ни обича толкова, колкото обича и Исус. Ама Исус е част от Отец, те са едно. Това значи ли, че Отец ни обича, колкото обича Себе Си? Уау!
 
Защо ни обича толкова много Отец? Понеже сме Негови ли? Понеже сме праведни ли? Понеже сме святи ли? Понеже сме вярващи ли? Нищо подобно. 
 
Римляни 5:8 казва: „Но Бог показва Своята любов към нас в това, че когато още бяхме грешници, Христос умря за нас.“ 
 
Докато още бяхме грешници. Уау. Отец ни обича защото ни обича. Бог ни обича, защото така. С каква любов ни обича? С вечна любов. Колко ни обича? Колкото обича Себе Си, колкото обича Исус и колкото обича Святия Дух. 
 
Колко е голяма тая любов? Ефесяни 2:4 я нарича велика любов. Римляни 8:35-39 пък казва: 
 
Кой ще ни отлъчи от Христовата любов? Скръб ли или утеснение, гонение или глад, голота, беда или меч? Но във всичко сме повече от победители чрез Този, Който ни е обикнал. Защото аз съм уверен (100% съм сигурен), че нито смърт, нито живот, нито ангели, нито началства, нито сили, нито настояще, нито бъдеще, нито височина, нито дълбочина, нито кое и да било друго създание ще може да ни отлъчи от Божията любов, която е в Христос Исус, нашия Господ. Толкова е ВЕЛИКА тая любов.
 
1 Йоан 3:1 „Вижте каква любов ни е дал Отец, да се наречем Божии деца; а такива и сме.“ 
 
Вижте каква любов. Погледнете я. Взрете се в нея. Размишлявайте в нея. Ние сме наречени Божии деца. Когато някой е сирак и стои в дома, отчаян от живота и дойде някой и го осинови и го нарече свое дете - Уау, каква любов е това - да дадеш живот, да дадеш бъдеще, да дадеш образование, да дадеш любов, да дадеш грижа на едно дете, да го наречеш свое. Ето това е любовта на Отец, на Исус и на Святия Дух.
 
Толкова е важно да сме уверени в любовта на Бога към нас, че 1 Йоан 4:16 казва: 
 
И ние сме познали (осъзнали, разбрали) и сме повярвали (уверени сме) в любовта, която Бог има към нас. Бог е любов; и който пребъдва в любовта, пребъдва в Бога и Бог – в него.
 
Искате ли да пребъдвате в Бога? Пребъдвайте в любовта Му. Искате ли да преживявате Бога? Преживявайте любовта Му. Как? Като размишлявате върху нея. Като се наслаждавате в нея. Като благодарите на Бога за нея.
 
1 Йоан 4:9 В това се яви Божията любов към нас, че Бог изпрати на света Своя Единороден Син, за да живеем чрез Него. 
 
Чрез какво живеем? Чрез Божията любов. Тя вдъхва живот на нашата вяра. Тя ни дава енергия. Тя ни дава сила. Тя ни дава благодат. Всичко се задвижва от Божията любов. Всичко!!!
 
Ефесяни 3:19 е един от най-великите стихове в Библията. Павел се моли за църквата в Ефес и казва: 
 
Моля се да познаете Христовата любов, която превъзхожда всяко знание, за да се изпълните в цялата Божия пълнота. 
 
Няма по-голямо изпълване от това да си пълен с цялата Божия пълнота. Когато сме изпълнени така, ще преливаме и ще можем да служим адекватно. 
 
Последен стих - 1 Йоан 4:18 
 
В любовта няма страх, а съвършената любов изгонва страха и който се страхува, не е стигнал до съвършенство в любовта. 
 
Това е целта, да стигнем до съвършенство в осъзнаването на Божията любов. Да се изпълним с цялата Божия пълнота. Да пребъдваме в Неговата любов. Това ще задвижи вярата ни както никое друго нещо.
 
Бог да ви благослови!

